Auglýst er eftir umsóknum um styrki einu sinni á ári . Áfram verður styrkumsóknum skipt í tvennt þar sem hægt verður að sækja um almennan þróunarstyrk fyrir allt að 2,0 milljónir króna , en einnig hægt að sækja um þróunar - og útgáfustyrk fyrir allt að 4,0 milljónir króna . Í umsókn skal eftirtalið koma fram : Almennar upplýsingar um umsækjanda , nafn verkefnisstjóra og annarra þátttakenda , og samstarfsaðila , ef einhverjir eru ; Upplýsingar um menntun og fræðilegan bakgrunn umsækjanda og upplýsingar um fyrri verk á sviði námsgagnagerðar ; Hnitmiðuð lýsing á verkefninu , markmiðum þess og þýðingu ; Tímaáætlun og lýsing á aðstöðu þátttakenda til að vinna verkefnið ; Hvernig staðið verði að stjórnun verkefnis ; Upplýsingar um nýnæmi og gildi verkefnis og stöðu þekkingar á viðfangsefninu , þ. á m. hvers er vænst að verkefnið muni bæta við þá þekkingu ; Verkáætlun , lýsing á aðferðafræði , áfangaskiptingu og helstu verkþáttum ; Greinargóðar upplýsingar um áætlaðan kostnað við verkefnið ; Hvernig staðið verði að bókhaldsumsjón með verkefninu ; Upplýsingar um hvort sótt hafi verið um aðra styrki fyrir sömu umsókn . Að auki þurfa umsóknir til hámarks þróunar - og útgáfustyrks að lúta eftirfarandi skilyrðum : Að gerðar séu auknar kröfur um hæfi höfunda ; Að fyrir liggi trygging starfandi útgefenda fyrir útgáfu efnisins ; Að fyrir liggi sundurgreind og nákvæm verkáætlun verkefnisins ; Að fyrir liggi greinargerð um tilgang og nýtingu efnisins í skólastarfi . Mikilvægt er að fara vel yfir kostnaðaryfirlit áður en umsókn er send inn . Áfangaskýrslu skal skilað ef sótt er um styrk úr sjóðnum að nýju áður en lokaskýrsla fyrir áður veittan styrk hefur borist .